Palkankorotuksen saavat ay-vaikuttajat ovat itse paheksuneet yritysjohtajien tuloja.

Matti Huutola jatkaa SAK:n tiedotteen mukaan liitto- ja jäsenpalvelut -osaston johtajana. Huutolan kuukausipalkka nousee kuitenkin 700 euroa. JUSSI LEINONEN / LAPIN KANSA

SAK:n puheenjohtaja Lauri Lylyn palkkaa ei tarkisteta organisaatiouudistuksen yhteydessä. Helsingin Sanomien mukaan Lylyn palkkaa nostettiin kuitenkin vuonna 2012 1300 eurolla 11 000 euroon. Lyly hävisi korotuksen jälkeenkin palkassa STTK:n ja Akavan pomoille. JOEL MAISALMI / AAMULEHTI

700 euron palkankorotuksen kuittaava Matti Tukiainen sanoi huhtikuussa Ilta-Sanomille, että johtajien palkkojen kohdalla voidaan puhua jo "törkeästä ahneudesta". JENNI GÄSTGIVAR

Työntekijäpuolen keskusjärjestö SAK nostaa johtoryhmänsä jäsenten palkkoja 10 prosentilla. Euroiksi muutettuna kyse on noin 700 euron palkankorotuksista.

Korotuksen kuukausipalkkaansa saavat Matti Huutola, Eija Hietanen, Matti Tukiainen sekä Saana Siekkinen.

SAK:n puheenjohtaja Lauri Lyly, mihin palkankorotukset perustuvat?

- Työnkuvien muutokseen, henkilöille tulee uusia linjoja johdettavaksi ja uusia vastuualueita. Johtoryhmän osalta voi todeta, että ainakaan kymmeneen vuoteen ei ole tehty erillisiä palkankorotuksia, aika harvinaista herkkua tässä mielessä, Lyly kommentoi asiaa Iltalehdelle.

SAK:n johtoryhmän jäsenten määrä supistuu organisaatiouudistuksen myötä seitsemästä viiteen. Johtoryhmään itsekin kuuluva Lyly kertoo toivoneensa, ettei hänen palkkaansa " kajota " .

SAK on puolustanut palkansaajien " äärimaltillisia " palkankorotuksia. Miten johtoryhmään kuuluvien henkilöiden palkankorotukset istuvat tähän linjaan?

- Täytyy muistaa, että yleiset palkankorotukset ovat kaikilla samanlaiset. Jos työpaikoilla tapahtuu työtehtävien muutoksia, yleensä palkantarkistuksia tapahtuu, Lyly sanoo.

Ainakin kaksi hallituksen jäsentä vastusti

IL:n tietojen mukaan palkankorotuksista käytiin SAK:n hallituksessa pitkä keskustelu. Korotuksia vastusti SAK:n 20-päisessä hallituksessa ainakin kaksi ay-pomoa.

Vastustajat eivät nielleet selitystä johtajien vastuun määrän kasvamisesta. Toisaalta korotusten nähtiin istuvan huonosti palkkamalttiajatteluun, jolla palkansaajien ostovoimaa heikentäviä palkkaratkaisuja on SAK:n piirissä puolusteltu.

Oman mausteensa soppaan tuo se, että SAK:n pomot ovat perinteisesti paheksuneet äänekkäästi yritysjohtajien palkkoja ja bonuksia.

Esimerkiksi työllisyys ja työehdot -osaston johtajaksi nimitetty Matti Tukiainen jyrisi huhtikuussa Ilta-Sanomille, että " herrojen ahneudella ei näytä olevan mitään rajaa " . Marraskuussa Tukiainen korosti Yle Suomen haastattelussa, että palkkamaltin pitää koskea myös johtajia.

- Pahimmillaan tämä johtaa työntekijäpuolella sellaiseen ajatteluun, että mikäs siinä, aletaan mekin ryöstökalastamaan, Tukiainen paukautti.

Liitto- ja jäsenpalvelut osaston johtaja Matti Huutola puolestaan sanoi marraskuussa 2013 SAK:n valtuuston kokouksessa, että " yrityksissä ei tule sortua johtajien osin perusteettomiin palkkio-ohjelmiin tai ylisuuriin palkankorotuksiin " .

Huutola viittasi puheessaan myös työntekijöiden saamiin " mataliin palkankorotuksiin " lisäten, että " palkansaajat ovat astuneet 20 euron seteli kädessä työnantajia vastaan Pitkänsillan puoliväliin ja pidemmällekin " .